D'an abardaez ne fellas ket din mont d'ar sal-gibellañ. Un emzalc'h c'hoarzhidik e oa, gouzout a ouzon : heñvel e oan ouzh un den hag en dije bet aon rak e skeudenn dezhañ e-unan ! Met ne oan ket evit en em rediañ. Me a voe fall va c'housked d'an noz-mañ : ne raen nemet dargudiñ, ha bep kardeur e tihunen. Pa savis e oa din evel ma vijen bet mezv : n'hellen ket kerzhout war-eeun ken. En em wiskañ a ris hep bezañ graet un tamm gwalc'haj : p'em boa kroget e dornell dor ar sal-dour e oa aet bihan va c'halon.